CELEX: 32012D0704
Language: hu
Date: 2012-11-13 00:00:00
Title: 2012/704/EU: A Tanács végrehajtási határozata ( 2012. november 13. ) a Litván Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazásának kiterjesztésére történő felhatalmazásáról szóló 2010/99/EU végrehajtási határozat módosításáról

16.11.2012   
            
            
               HU
            
            
               Az Európai Unió Hivatalos Lapja
            
            
               L 319/7
            
         A TANÁCS VÉGREHAJTÁSI HATÁROZATA
   (2012. november 13.)
   a Litván Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazásának kiterjesztésére történő felhatalmazásáról szóló 2010/99/EU végrehajtási határozat módosításáról
   (2012/704/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 291. cikke (2) bekezdésére,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A Bizottság Főtitkárságán 2012. február 8-án iktatott levelében Litvánia engedélyt kért arra, hogy továbbra is alkalmazhasson egy olyan intézkedést, amely eltérést valósít meg a 2006/112/EK irányelvnek azon rendelkezéseitől, amelyek a hozzáadottérték-adó adóhatóságokhoz történő befizetésére kötelezett személyre vonatkoznak.
            
         
               (2)
            
            
               A 2006/112/EK irányelv 395. cikke (2) bekezdésének megfelelően a Bizottság 2012. április 4-én kelt levelében tájékoztatta a többi tagállamot Litvánia kérelméről. A Bizottság 2012. április 11-én kelt levelében értesítette Litvániát arról, hogy birtokában van a kérelem elbírálásához szükségesnek ítélt valamennyi információnak.
            
         
               (3)
            
            
               A tagállamok forgalmi adóra vonatkozó jogszabályainak összehangolásáról szóló 77/388/EGK hatodik irányelv 21. cikkétől eltérő intézkedés alkalmazásának a Litván Köztársaság részére történő engedélyezéséről szóló, 2006. május 15-i 2006/388/EK tanácsi határozat (2) engedélyezte Litvánia számára többek között, hogy a fizetésképtelenségi vagy bírósági felügyelet melletti szerkezetátalakítási eljárások, továbbá faértékesítés esetében a a termékértékesítéssel, illetve a szolgáltatásnyújtással összefüggésben felszámított hozzáadottérték-adó megfizetésére kötelezett személy a termékértékesítés, illetve szolgáltatásnyújtás címzettje legyen.
            
         
               (4)
            
            
               A Tanácsnak a Litván Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazásának kiterjesztésére történő felhatalmazásáról szóló, 2010. február 16-i 2010/99/EU végrehajtási határozata (3) kiterjesztette a 2006/388/EK határozattal engedélyezett eltérő intézkedés (a továbbiakban: az eltérő intézkedés) alkalmazását.
            
         
               (5)
            
            
               A litván adóhatóságok által elvégzett adóellenőrzések és elemzések kimutatták az eltérő intézkedés hatékonyságát.
            
         
               (6)
            
            
               A Bizottság értesülése szerint az eltérő intézkedés alkalmazását megalapozó jogi és ténybeli körülmények nem változtak, továbbra is fennállnak. Ezért helyénvaló felhatalmazni Litvániát, hogy az intézkedést korlátozott ideig tovább alkalmazhassa.
            
         
               (7)
            
            
               Amennyiben Litvánia az eltérő intézkedés újabb, 2015 utáni kiterjesztését venné fontolóra, akkor legkésőbb 2015. április 1-jéig a kiterjesztés iránti kérelemmel együtt értékelési jelentést kell küldenie a Bizottság számára.
            
         
               (8)
            
            
               Az eltérő intézkedés nem lesz kedvezőtlen hatással az Uniónak a hozzáadottérték-adóból származó saját forrásaira,
            
         ELFOGADTA EZT A HATÁROZATOT:
   1. cikk
   A 2010/99/EU végrehajtási határozat 2. cikkének második mondata helyébe az alábbi lép:
   
      „Ezt a határozatot 2013. január 1-jétől2015. december 31-ig kell alkalmazni. Az e határozatban foglalt intézkedés hatályának meghosszabbítása iránti bármely kérelmet legkésőbb 2015. április 1-jéig kell benyújtani a Bizottság számára, és a kérelemmel együtt az intézkedés alkalmazásának felülvizsgálatáról szóló jelentést is meg kell küldeni.”
   
   2. cikk
   Ez a határozat a róla szóló értesítés napján lép hatályba.
   Ezt a határozatot 2013. január 1-jétől kell alkalmazni.
   3. cikk
   Ennek a határozatnak a Litván Köztársaság a címzettje.
   
      Kelt Brüsszelben, 2012. november 13-án.
      
         
            a Tanács részéről
         
         
            az elnök
         
         V. SHIARLY
      
   
   
      (1)  HL L 347., 2006.12.11., 1. o.
   
      (2)  HL L 150., 2006.6.3., 13. o.
   
      (3)  HL L 45., 2010.2.20., 10. o.